钦定古今图书集成/明伦汇编/皇极典/第239卷 > 《文华殿御书颂》支大纶
## 钦定古今图书集成/明伦汇编/皇极典/第239卷 > 《文华殿御书颂》支大纶

“粤兹元黄，昉判七政。罗错断鳌补石，穹规载廓。巢风
永颓，羲埃绵邈。惟彼陶唐，有此冀方。虞舜入禅，并曜
重光。睦族徽典，之纪之纲。既缉玉帛，爰同律历。惟时
惟几，聿修厥德。禹乃嗣兴，敬承弗忒。汤缵禹祀，肇修
人纪。风愆永戒，奄甸疆理。周王代之，如矢如砥。三壤
经国，九畴叙伦。《周礼》《周官》，郁郁其文。条分缕析，典则
斯存。昭兹遐躅，烂焉汗竹。浃深极高，民熙物育。𬣙谟
懿范，永植君鹄。于铄我皇，侔德昊苍。睿思忡忡，昧爽
靡遑。跻唐埒虞，肩夏踵殷。鉴于有周，乃武乃文。黼座
高敞，璇台迥矗。凤藻云回，龙章电烛。法言在御，载留
神瞩。稽古立则，日干日惕。左右天经，张弛民极。覆之
帱之，无怠无斁。宝纶煇映，干度永正。”勉勉我皇，四方
其靖。保我奉符，式昭灵庆。